Document ID: 32001D0491

Απόφαση της Επιτροπής
της 29ης Ιουνίου 2001
για ορισμένα μέτρα προστασίας σχετικά με την κλασική πανώλη των χοίρων στην Ισπανία και για την κατάργηση της απόφασης 2001/457/ΕΚ
[κοινοποιηθείσα υπό τον αριθμό Ε(2001) 1734]
(Κείμενο που παρουσιάζει ενδιαφέρον για τον ΕΟΧ)
(2001/491/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 90/425/ΕΟΚ του Συμβουλίου, της 26ης Ιουνίου 1990, σχετικά με τους κτηνιατρικούς ελέγχους που εφαρμόζονται στο ενδοκοινοτικό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς(1), όπως τροποποιήθηκε τελευταία από την οδηγία 92/118/ΕΟΚ(2), και ιδίως το άρθρο 10 παράγραφος 3,
Εκτιμώντας τα ακόλουθα:
(1) Στην Ισπανία εκδηλώθηκαν κρούσματα κλασικής πανώλης των χοίρων.
(2) Λαμβανομένου υπόψη του εμπορίου ζώντων χοίρων, τα ανωτέρω κρούσματα είναι ικανά να θέσουν σε κίνδυνο το ζωικό κεφάλαιο άλλων κρατών μελών.
(3) Η Ισπανία έλαβε μέτρα στο πλαίσιο της οδηγίας 80/217/ΕΟΚ του Συμβουλίου, της 22ας Ιανουαρίου 1980, για τη θέσπιση κοινοτικών μέτρων για την καταπολέμηση της κλασικής πανώλης των χοίρων(3), όπως τροποποιήθηκε τελευταία από την πράξη προσχώρησης της Αυστρίας, της Φινλανδίας και της Σουηδίας.
(4) Εν αναμονή της συνεδρίασης της μόνιμης κτηνιατρικής επιτροπής και σε συνεργασία με το ενδιαφερόμενο κράτος κράτος μέλος, η Επιτροπή έλαβε προσωρινά προστατευτικά μέτρα με την απόφαση 2001/457/ΕΚ(4) για ορισμένα μέτρα προστασίας σχετικά με την κλασική πανώλη των χοίρων στην Ισπανία.
(5) Ενόψει της εξέλιξης της κατάστασης και μετά από τα αποτελέσματα των επιδημιολογικών ερευνών, είναι αναγκαίο να γίνει προσαρμογή των προσωρινών μέτρων και, κατά συνέπεια, να καταργηθεί η απόφαση 2001/457/ΕΚ.
(6) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης κτηνιατρικής επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
1. Η Ισπανία διενεργεί αποστολές χοίρων μόνον εφόσον οι χοίροι αυτοί:
α) προέρχονται από περιοχή εκτός εκείνων που περιγράφονται στο παράρτημα Ι·
β) παρέμειναν στην κτηνοτροφική μονάδα προέλευσής τους επί διάστημα 30 ημερών τουλάχιστον πριν από τη φόρτωση προς μεταφορά, ή από τη γέννησή τους, εάν είναι κάτω των 30 ημερών·
γ) προέρχονται από κτηνοτροφική μονάδα στην οποία δεν έχουν εισαχθεί ζώντες χοίροι στο διάστημα των 30 ημερών που προηγούνται της αποστολής των εν λόγω χοίρων και
δ) μεταφέρονται απευθείας στην κτηνοτροφική μονάδα ή το σφαγείο προορισμού σε επίσημα σφραγισμένα οχήματα χωρίς να περάσουν από σταθμό συγκέντρωσης. Η διέλευση από την περιγραφόμενη στο παράρτημα Ι περιοχή μπορεί να γίνεται μόνο μέσω κύριων οδικών αξόνων ή σιδηροδρόμων, χωρίς καμία στάση του οχήματος.
2. Η διακίνηση χοίρων που προέρχονται από περιοχές εκτός εκείνων που περιγράφονται στο παράρτημα Ι επιτρέπεται μόνον αφού παρέλθουν τρεις ημέρες μετά από προηγούμενη κοινοποίηση, που διαβιβάζει η αρμόδια κτηνιατρική αρχή στην κεντρική και τοπική κτηνιατρική αρχή του τόπου προορισμού και του όποιου κράτους μέλους διέλευσης.
Άρθρο 2
1. Η Ισπανία αποστέλλει σπέρμα χοίρων μόνον εφόσον αυτό προέρχεται από αρσενικά ζώα τα οποία διατηρούνται σε κέντρο συγκέντρωσης όπως αναφέρεται στο άρθρο 3 στοιχείο α) της οδηγίας 90/429/ΕΟΚ του Συμβουλίου(5) και το οποίο ευρίσκεται εκτός των περιγραφομένων στο παράρτημα Ι περιοχών.
2. Η Ισπανία δεν αποστέλλει ωάρια και έμβρυα χοίρων εκτός αν αυτά προέρχονται από χοίρους οι οποίοι παρέμειναν εκτρεφόμενοι σε κτηνοτροφική μονάδα ευρισκόμενη εκτός των περιγραφόμενων στο παράρτημα Ι περιοχών.
Άρθρο 3
1. Το υγειονομικό πιστοποιητικό που προβλέπεται στην οδηγία 64/432/ΕΟΚ του Συμβουλίου(6) και το οποίο συνοδεύει χοίρους που αποστέλλονται από την Ισπανία πρέπει να φέρει την ακόλουθη συμπληρωματική μνεία: "Ζώα σύμφωνα με την απόφαση 2001/491/ΕΚ της Επιτροπής(7), της 29ης Ιουνίου 2001, για ορισμένα μέτρα προστασίας σχετικά με την κλασική πανώλη των χοίρων στην Ισπανία."
2. Το υγειονομικό πιστοποιητικό που προβλέπεται στην οδηγία 90/429/ΕΟΚ και το οποίο συνοδεύει σπέρμα χοίρων που αποστέλλεται από την ισπανία πρέπει να φέρει την ακόλουθη συμπληρωματική μνεία: "Σπέρμα σύμφωνα με την απόφαση 2001/491/ΕΚ, της Επιτροπής(8), της 29ης Ιουνίου 2001, για ορισμένα μέτρα προστασίας σχετικά με την κλασική πανώλη των χοίρων στην Ισπανία."
3. Το υγειονομικό πιστοποιητικό που προβλέπεται στην απόφαση 95/483/ΕΟΚ της Επιτροπής(9) και το οποίο συνοδεύει τα έμβρυα και ωάρια χοίρων που αποστέλλονται από την Ισπανία, πρέπει να φέρει την ακόλουθη συμπληρωματική μνεία: "Έμβρυα/ωάρια(10) σύμφωνα με την απόφαση 2001/491/ΕΚ της Επιτροπής(11), της 29ης Ιουνίου 2001, για ορισμένα μέτρα προστασίας σχετικά με την κλασική πανώλη των χοίρων στην Ισπανία.".
Άρθρο 4
Η Ισπανία εξασφαλίζει ότι τα οχήματα που χρησιμοποιήθηκαν για τη μεταφορά των χοίρων καθαρίζονται και απολυμαίνονται μετά από κάθε τέτοια μεταφορά, ο δε μεταφορέας θα προσκομίζει αποδεικτικά στοιχεία της απολύμανσης αυτής στην αρμόδια αρχή.
Άρθρο 5
Η Ισπανία υποβάλλει ανά οκταήμερο στην Επιτροπή, προς εξέταση από την μόνιμη κτηνιατρική επιτροπή, πληροφοριακά στοιχεία για την επικρατούσα κατάσταση όσον αφορά την κλασική πανώλη των χοίρων, στη μορφή που εμφαίνεται στο παράρτημα ΙΙ.
Άρθρο 6
Τα κράτη μέλη τροποποιούν τα μέτρα που εφαρμόζουν στις εμπορικές συναλλαγές, κατά τρόπο που αυτά συνάδουν με την παρούσα απόφαση, ενημερώνουν δε αμέσως περί αυτού την Επιτροπή.
Άρθρο 7
Η παρούσα απόφαση εφαρμόζεται μέχρι τις 15 Ιουλίου 2001.
Άρθρο 8
Η απόφαση 2001/457/ΕΚ καταργείται.
Άρθρο 9
Η παρούσα απόφαση απευθύνεται στα κράτη μέλη.
Βρυξέλλες, 29 Ιουνίου 2001.

Labels: 3
18
6